Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma -Maahanmuutto



Virallinen lehti nro 059 , 01/03/2000 s. 0057 - 0059



PÄÄTÖSLAUSELMA(1) Maahanmuutto Yhteinen edustajakokous, joka - kokoontui Nassaussa (Bahama) 11. - 14. lokakuuta 1999, - ottaa huomioon Amsterdamin sopimuksen ja erityisesti sen IV osaston, joka koskee viisumi-, turvapaikka- ja maahanmuuttopolitiikkaa, - ottaa huomioon Euroopan parlamentin päätöslauselman maahanmuutto- ja turvapaikkapolitiikkaa koskevasta komission tiedonannosta neuvostolle ja Euroopan parlamentille, - ottaa huomioon Lomén sopimuksen 5 artiklan ja liitteen VI ja muistuttaa EU: sta ja kolmansista maista olevien siirtotyöläisten syrjimättömyysperiaatteesta, - ottaa huomioon 4. marraskuuta 1950 tehdyn ihmisoikeuksien ja perusvapauksien suojelua koskevan Euroopan ihmisoikeussopimuksen, - ottaa huomioon Genevessä 28. heinäkuuta 1951 tehdyn pakolaisten oikeusasemaa koskevan yleissopimuksen sellaisena, kuin se on muutettuna 31. tammikuuta 1967 päivätyllä New Yorkin lisäpöytäkirjalla, A. ottaa huomioon, että Euroopan yhteisön perussopimuksilla on taloudellisia, yhteiskunnallisia, kulttuurisia ja poliittisia vaikutuksia AKT-valtioista tuleviin maahanmuuttajiin, B. ottaa huomioon AKT-valtioiden talouksien rappiotilan ja muuttoliikkeen lisääntymisen, C. ottaa huomioon, että tietyissä EU: n jäsenvaltioissa taloudellinen kriisi, jatkuvasti kasvava työttömyys ja sosiaaliturvan rahoitusvaikeudet ovat lisänneet torjuvaa suhtautumista siirtotyöläisiin, D. ottaa huomioon, että Euroopan yhteisö ei ole toistaiseksi ottanut kehityspolitiikassaan riittävästi huomioon siirtotyöläisiä koskevia kaikkia eri näkökohtia, erityisesti liittyen sen yhteistyöhön AKT-valtioiden kanssa, E. katsoo, että EU: n kannattama maahanmuuttopolitiikkaa koskeva laaja lähestymistapa on toivottava ja tarpeellinen, F. katsoo, että Euroopan maahanmuuttopolitiikan tulisi koostua muuttoliikkeen aiheuttaman paineen säätelystä, muuttoaaltojen hallinnasta, laillisesti maassa asuvien kolmansien maiden kansalaisten sopeuttamisesta ja laittoman maahanmuuton sekä kaikenlaisen syrjinnän torjunnasta, G. ottaa huomioon, että maailman väestön rikkain 20 prosenttia omistaa 85 prosenttia maailman rikkauksista, kun taas köyhin 20 prosenttia omistaa vain 1,4 prosenttia; ottaa huomioon, että äärimmäinen köyhyys on tekijä, joka saa ihmiset tulemaan EU-maihin tavoittelemaan uusia mahdollisuuksia, H. ottaa huomioon, että sisällissodat, valtioiden väliset selkkaukset, poliittisiin tai etnisiin syihin taikka uskontoon perustuva vaino ja luonnononnettomuuksien pelko sekä niiden aiheuttama elämisen perusedellytysten tuhoutuminen pakottavat miljoonat ihmiset pakenemaan kotoaan, I. ottaa huomioon, että pakolaisten liikkumista ja muuttoliikettä ilmenee ensin saman alueen tai saman maan sisällä ja ottaa huomioon, että niistä on valtavat seuraukset välittömässä ympäristössä sijaitsevien maiden ja alueiden yhteiskunnalliseen ja taloudelliseen tilanteeseen, J. katsoo, että muuttoliikettä pidetään edelleen liian usein sellaisten miesten muuttoliikkeenä, jotka etsivät työtä kotimaahan jäävän perheensä elättämiseksi, kiinnittämättä samalla erityistä huomiota maahanmuuttajanaisten kasvavaan osuuteen ja erityistilanteeseen, vaikka nämä kärsivät erityisen heikoista ja epävarmoista työ- ja elinolosuhteista, K. ottaa huomioon, että kaikki EU: n jäsenvaltiot ovat ratifioineet Geneven yleissopimuksen ja sitoutuneet näin suojelemaan rodun, uskonnon, kansallisen tai yhteiskunnallisen alkuperän, poliittisten mielipiteiden tai uskonnon vuoksi vainoa pelkääviä ihmisiä, L. on järkyttynyt ja levoton niiden ihmisten määrästä, jotka kuolevat hakiessaan turvaa EU: sta ja niistä toisinaan epäinhimillisistä ehdoista, joilla hylkäävän turvapaikkapäätöksen saaneet palautetaan ja jotka joissakin tapauksissa johtavat näiden kuolemaan, M. katsoo, että turvapaikkapolitiikka ja maahanmuuttopolitiikka on erotettava selvästi toisistaan, 1. vetoaa EU: n johdonmukaisen maahanmuuttajia koskevan politiikan luomiseksi, joka kohdistuu muuttoliikkeen syihin ja lähtömaiden ihmisoikeustilanteeseen; katsoo, että tällainen politiikka edellyttää EU: lta kokonaisvaltaista lähestymistapaa, jossa sisäpoliittiset toimenpiteet liittyvät erottamattomasti ulkopolitiikkaan, kehityspolitiikkaan ja taloudellisiin, yhteiskunnallisiin, kulttuurisiin ja humanitaarisiin toimenpiteisiin; 2. kehottaa tässä yhteydessä EU: ta laatimaan tarvittavan maahanmuuttopolitiikan, joka perustuu yhteiskunnallista kehitystä käsitelleen Kööpenhaminan huippukokouksen suosituksiin, ja aloittamaan AKT-kumppaneidensa kanssa vuoropuhelun, jonka tavoitteena on muotoilla politiikkaa koskevat ehdotukset investointien tekemiseksi sosiaalipolitiikkaan ja kansalaisyhteiskunnan luomiseen kehitysmaissa; katsoo, että tämä asia olisi otettava kiireesti käsiteltäväksi meneillään olevissa Lomén sopimusta seuraavaa yleissopimusta koskevissa neuvotteluissa; 3. uskoo, että muuttoliikettä koskevien asioiden tulisi kuulua erottamattomasti EU: n kehityspolitiikkaan ja että niiden tulisi olla yhdenmukaiset esimerkiksi yhteiskunnallis-taloudellista tukea, perhesuunnittelua, koulutusta ja terveydenhuoltoa, työllisyyttä, köyhyyden poistamista ja ihmisoikeuksia koskevien politiikkojen kanssa; 4. vetoaa EU: n jäsenvaltioihin, jotta ne liittäisivät humanitaariseen apuun nykyistä useammin pysyvän sitoutumisen, jonka tarkoituksena olisi poistaa AKT-maista pakolaisuuden syyt; 5. vahvistaa tässä yhteydessä köyhyyden torjunnan merkityksen kehitysyhteistyön ensisijaisena tavoitteena, jotta köyhimpien väestöryhmien (erityisesti perinteisissä AKT-maissa) perustarpeet voidaan tyydyttää takaamalla yhteiskunnan peruspalvelut kuten alkeisopetus, perusterveydenhuolto sekä elintarvike- ja vesihuolto; 6. katsoo, että johdonmukaisen kriisinehkäisypolitiikan kehittäminen voisi auttaa merkittävästi vähentämään pakolaisten liikkumista, joka aiheutuu väkivaltaisista selkkauksista; 7. uskoo, että muuttopaineita olisi lievennettävä toteuttamalla johdonmukaisia ja kattavia kansallisia ja alueellisia kehittämissuunnitelmia yhteistyössä paikallisten yhteisöjen kanssa; 8. korostaa tarvetta vastustaa muuttoliikkeen taloudellisia ja yhteiskunnallisia syitä noudattamalla joustavaa ja hankkeisiin pohjautuvaa lähestymistapaa, johon kehitysyhteistyöjärjestöt osallistuvat ja jossa erityistä huomiota kiinnitetään kehitysmaiden nuorisoon; 9. korostaa kotiseuduilleen palaaville annettavan EU: n avun ja paikan päällä toteutettavien kuntoutustoimenpiteiden tukemisen erityistä merkitystä, ja pitää asianmukaisena, että yhtenä ensisijaisista tavoitteista tässä yhteydessä tulisi olla sotilashenkilöstön kotiuttamisen tukeminen; 10. kehottaa EU: n jäsenvaltioita lisäämään kansainvälisten järjestöjen kuten UNHCR: n ja paikallisten hallituksista riippumattomien järjestöjen kanssa tekemäänsä yhteistyötä humanitaarisen avun, selkkausten ratkaisustrategioiden ja paikan päällä toteutettavien kuntoutustoimenpiteiden alalla; 11. ilmaisee huolestuneisuutensa AKT: n siirtotyöläisten levottomuutta herättävästä tilanteesta ja kehottaa käymään neuvotteluja sen parantamiseksi EU: n AKT-valtioiden välisen yhteistyön ja keskustelujen avulla; 12. katsoo, että on toivottavaa kiinnittää riittävää huomiota EU: n maahanmuuttajanaisten tilanteeseen antamalla heille pääsy yhteiskunnan palvelujen, koulutusmahdollisuuksien ja viestintävälineiden piiriin ja suojelemalla heitä riistoa sisältäviltä työehdoilta erityisesti yksityistalouksissa tai seksiteollisuudessa; 13. vahvistaa, että jokainen turvapaikanhakija käyttää vain perusoikeuttaan ja korostaa, että EU: n jäsenvaltioiden on kansainvälisten sitoumustensa mukaisesti varmistettava, että tämä oikeus pidetään voimassa; 14. korostaa, että tässä yhteydessä on erotettava tarkasti toisistaan kaksi hyvin erilaista asiaa, jotka ovat Geneven yleissopimuksen ja vuoden 1967 lisäpöytäkirjan mukainen oikeus hakea turvapaikkaa ja maahanmuuttoa koskevat politiikat, joilla on katettava laittoman maahanmuuton torjuntatoimet ja laillisesti maassa oleskelevien kolmannen valtion kansalaisten sopeuttaminen; 15. katsoo, että jäsenvaltiossa laillisesti asuvien kolmannen valtion kansalaisten oikeudellista asemaa olisi parannettava ja kehottaa kunnioittamaan ihmisoikeuksia ja takaamaan kaikissa olosuhteissa, erityisesti terveydenhuollon ja koulutuksen alalla inhimillinen kohtelu maahanmuuttajille, joiden asema on epätavallinen; 16. korostaa, että on tärkeää kehittää laittomien maahanmuuttajien palauttamista koskeva johdonmukainen ja yhtenäinen politiikka toimimalla yhteistyössä kehitysmaiden kanssa asioissa, jotka liittyvät näiden kansalaisten vastaanottamiseen takaisin omaan maahansa; 17. kehottaa EU: ta täyttämään velvoitteensa ja soveltamaan politiikkaa, joka auttaa AKT-valtioita saavuttamaan muuttoliikkeen torjumiseksi yhteiskunnan ja ympäristön kannalta kestävän kehitystason; 18. kehottaa yhteispuheenjohtajiaan välittämään tämän päätöslauselman komissiolle, AKT-EU-neuvostolle ja UNHCR: n toimistolle. (1) Yhteinen edustajakokous hyväksynyt 14. lokakuuta 1999 Nassaussa (Bahama).